b'\n_START_ARTICLE_\nKrista Kiuru\n_START_SECTION_\nKoulutus ja ura\n_START_PARAGRAPH_\nKiuru valmistui ylioppilaaksi Ulvilan lukiosta vuonna 1993 ja valtiotieteiden maisteriksi Turun yliopistosta vuonna 2001. Vuosina 1996\xe2\x80\x932007 h\xc3\xa4n ty\xc3\xb6skenteli filosofian, uskonnon ja ilmaisutaidon tuntiopettajana ja vuosina 2004\xe2\x80\x932005 Tampereen yliopiston Porin yliopistokeskuksen toiminnan suunnittelijana._NEWLINE_Vuonna 2017 h\xc3\xa4n sai Turun yliopiston Vuoden alumnin tunnustuksen my\xc3\xb6t\xc3\xa4vaikuttamisesta koulutuksen ja tutkimuksen kehitykseen.\n_START_SECTION_\nPolitiikka\n_START_PARAGRAPH_\nEnnen valintaansa kansanedustajaksi Kiuru toimi Sosialidemokraattisissa Nuorissa ja Sosialidemokraattisissa Opiskelijoissa. H\xc3\xa4n on toiminut my\xc3\xb6s Sosialidemokraattisissa Naisissa. Vuodesta 2001 Kiuru on ollut Porin kaupunginvaltuuston j\xc3\xa4sen ja puheenjohtaja vuosina 2009\xe2\x80\x932012 sek\xc3\xa4 2017 alkaen. Kiuru oli SDP:n puoluevaltuuston varapuheenjohtaja vuosina 2010\xe2\x80\x932011. Kiuru on ollut SDP:n ensimm\xc3\xa4inen varapuheenjohtaja vuosina 2012\xe2\x80\x932014 ja kolmas varapuheenjohtaja vuodesta 2014._NEWLINE_Kiuru valittiin ensimm\xc3\xa4isen kerran eduskuntaan vuoden 2007 vaaleissa 5\xc2\xa0560 \xc3\xa4\xc3\xa4nell\xc3\xa4. H\xc3\xa4net valittiin uudelleen vuoden 2011 vaaleissa 7\xc2\xa0786 \xc3\xa4\xc3\xa4nell\xc3\xa4._NEWLINE_Kes\xc3\xa4kuussa 2011 Kiuru nimitettiin Kataisen hallituksen asunto- ja viestint\xc3\xa4ministeriksi. Viestinn\xc3\xa4st\xc3\xa4 vastaavana ministerin\xc3\xa4 Kiurun teht\xc3\xa4v\xc3\xa4ksi tuli vuonna 2011 tehd\xc3\xa4 esitys Yleisradion rahoituksen j\xc3\xa4rjest\xc3\xa4misest\xc3\xa4 asian j\xc3\xa4\xc3\xa4ty\xc3\xa4 edelliselt\xc3\xa4 hallitukselta kesken. Helsingin Sanomien p\xc3\xa4\xc3\xa4toimittaja Mikael Pentik\xc3\xa4inen kritisoi kev\xc3\xa4\xc3\xa4ll\xc3\xa4 2012 Kiurun tapaa hoitaa Yle-uudistusta. H\xc3\xa4nen mukaansa Kiuru antoi ymm\xc3\xa4rt\xc3\xa4\xc3\xa4 ettei mediajohtajien tulisi puuttua uudistukseen. Pentik\xc3\xa4isen mukaan median poliittinen s\xc3\xa4\xc3\xa4ntely on uhka sananvapaudelle ja median teht\xc3\xa4v\xc3\xa4lle vahtia vallanpit\xc3\xa4ji\xc3\xa4, eik\xc3\xa4 poliitikko saisi edes vihjata, ett\xc3\xa4 politiikan arvostelu voisi vaikuttaa esimerkiksi televisiokanavien toimilupien my\xc3\xb6nt\xc3\xa4miseen._NEWLINE_SDP:n ministerikierr\xc3\xa4tyksen seurauksen Kiurusta tuli opetusministeri toukokuussa 2013. Opetusministerin\xc3\xa4 h\xc3\xa4n on ajanut muun muassa oppivelvollisuuden pident\xc3\xa4mist\xc3\xa4 vuodella. Huhtikuussa 2014 Kiuru sai hoitaakseen my\xc3\xb6s viestint\xc3\xa4ministerin teht\xc3\xa4v\xc3\xa4t vasemmistoliiton erottua hallituksesta.\n_START_SECTION_\nLuottamustoimia\n_START_PARAGRAPH_\nKiuru on ollut Satakuntaliiton valtuutettu (2001\xe2\x80\x932004) ja hallituksen j\xc3\xa4sen (2005\xe2\x80\x932008), Suomen Punaisen Ristin varapuheenjohtaja (2002\xe2\x80\x932008) ja Porin evankelis-luterilaisen seurakuntayhtym\xc3\xa4n kirkkoneuvoston j\xc3\xa4sen (2003\xe2\x80\x932006). H\xc3\xa4n oli SPR:n valtuuston puheenjohtaja 2008\xe2\x80\x932011._NEWLINE_Ministerikauteensa saakka Kiuru oli Kuluttajaliiton, Suomen toimikunta Euroopan turvallisuuden edist\xc3\xa4miseksi -j\xc3\xa4rjest\xc3\xb6n ja Suomi\xe2\x80\x93Unkari Seuran puheenjohtaja sek\xc3\xa4 varapuheenjohtaja Suomen YK-liitossa. H\xc3\xa4n oli my\xc3\xb6s Porin srk-yhtym\xc3\xa4n kirkkovaltuuston j\xc3\xa4senen\xc3\xa4 (2007\xe2\x80\x932011) ja Satakunnan Osuuskaupan hallintoneuvostossa (2009\xe2\x80\x932011).'